**УПУТСТВО ЗА ПРИПРЕМУ ЕСХС ДОКУМЕНАТА ЗА ИЗВОЂАЧЕ РАДОВА**

У складу са захтевима пројеката који укључују финансирање из међународних извора и стандардима у области животне средине, друштва, здравља и безбедности (ЕСХС – Environmental, Social, Health and Safety), понуђачи су у обавези да припреме следећа документа као саставни део своје понуде:

1. **Кодекс понашања (ЕСХС)**
2. **Стратегије управљања и планови имплементације (МСИП) за управљање (ЕСХС) ризицима**

Документи се достављају као засебни прилози понуде. Непридржавање обавезе достављања тражених докумената може представљати основ за одбацивање понуде.

1. **КОДЕКС ПОНАШАЊА ЗА ИЗВОЂАЧА И РАДНИКЕ**

**Сврха:** Обезбеђење одговорног и етичког понашања свих ангажованих лица ради усклађености са обавезама у области заштите животне средине, друштва, здравља и безбедности (ЕСХС) у складу са уговором.

Кодекс се примењује на све запослене, подизвођаче и ангажовано особље укључено у реализацију предметног пројекта. Њиме се дефинишу правила понашања у вези са:

* поштовањем закона и прописа Републике Србије,
* поштовањем безбедносних и еколошких прописа и процедура на градилишту,
* спречавањем дискриминације, насиља, сексуалног узнемиравања и другог недозвољеног понашања,
* спречавањем поступака који могу угрозити здравље локалног становништва или радника (нпр. ширење заразних болести, загађење, бука),
* одржавањем безбедног, здравог и инклузивног радног окружења.

Понуђач је дужан да у опису Кодекса понашања наведе:

* ризике које Кодекс треба да реши, у складу са ЕСМП/ЕСМП контролном листом;
* начин увођења Кодекса у услове запошљавања/ангажовања;
* врсту обука које ће се спроводити;
* начин мониторинга примене;
* поступке у случају повреде Кодекса.

Сви запослени ће пре почетка ангажовања проћи обуку о садржају и примени Кодекса. Биће успостављен систем поверљивог пријављивања инцидената и евентуалних кршења, уз јасно дефинисане поступке и надлежности. У случају кршења одредби Кодекса, могу се предузети мере као што су: упозорење, суспензија или раскид уговора.

Кодекс понашања је саставни део уговора, ступа на снагу даном усвајања и његова примена је обавезна током целокупног периода реализације уговора.

1. **СТРАТЕГИЈЕ УПРАВЉАЊА И ПЛАНОВИ ИМПЛЕМЕНТАЦИЈЕ (МСИП) ЗА УПРАВЉАЊЕ ЕСХС РИЗИЦИМА**

**Сврха:** Идентификација и управљање ризицима током извођења радова у вези са заштитом животне средине, здравља, безбедности на раду и утицајима на локалну заједницу.

Понуђач доставља Стратегије управљања и планове имплементације (МСИП) за идентификоване кључне ЕСХС ризике, прилагођене конкретном локалитету, законодавном оквиру Републике Србије и захтевима конкретног пројекта или позива.

Примери МСИП докумената у зависности од природе ризика:

* План управљања отпадом,
* План заштите биодиверзитета,
* План заштите здравља и безбедности на раду,
* План комуникације са локалном заједницом и спровођења жалбеног механизма, у складу са Планом укључивања заинтересованих страна (СЕП),
* План спречавања сексуалног и родно заснованог узнемиравања,
* План евакуације и поступања у ванредним ситуацијама,
* План мониторинга и извештавања
* План управљања саобраћајем,
* План заштите водних ресурса,
* Стратегија заштите граница градилишта (ради спречавања утицаја ван локације),
* Стратегија прибављања сагласности/дозвола – пре отварања каменолома, позајмишта и сл.

Обим и садржај предложених мера треба да одговарају значају идентификованих ризика. Највише четири ризика треба детаљно обрадити, у складу са ЕСМП/ЕСМП контролном листом и/или другим релевантним документима.

Кључне ризике које треба обрадити утврђује стручњак за заштиту животне средине и/или за друштвена питања, на основу ЕСМП документације и других извора (уколико постоје):

* Процена утицаја на животну средину и друштво (ЕСИА),
* План расељавања (РАП),
* Услови и сагласности добијени у оквиру грађевинске дозволе или других релевантних одобрења надлежних институција (нпр. Завод за заштиту природе, Завод за заштиту споменика културе и др.).

У складу са чланом 23. Уговора, извођач не сме започети било какве радове (укључујући припремне активности), пре него што стручни надзор одобри План управљања утицајима на животну средину и друштвено окружење (ЕСМП), који обухвата све МСИП документе и Кодекс понашања достављене као саставни део понуде.

Планови су примењиви и обавезни за све извођаче и подизвођаче. Одговорна лица се именују у складу са релевантним ризицима. Мониторинг и извештавање се спроводе у складу са ЕСМП документацијом пројекта, а планови се прилагођавају специфичностима сваке локације и континуирано ажурирају током имплементације.